**NOTA INFORMATIVĂ**

*la proiectul hotărârii Guvernului privind completarea anexei nr. 1 la Hotărârea*  *Guvernului*

*nr. 419 din 18 iunie 2012 ,,Cu privire la aprobarea listei bunurilor proprietate a statului și a listei lucrărilor și serviciilor de interes public național propuse parteneriatului public-privat”*

Proiectul hotărârii Guvernului privind completarea anexei nr. 1 la Hotărârea Guvernului nr. 419 din 18 iunie 2012 „Cu privire la aprobarea listei bunurilor proprietate a statului și a listei lucrărilor și serviciilor de interes public național propuse parteneriatului public–privat”, are drept scop asigurarea angajaţilor Ministerului Afacerilor Interne cu spaţiu locativ de serviciu, pe perioada desfăşurării activităţii în cadrul Ministerului, punându-se accent pe atragerea și menținerea cadrelor tinere prin asigurarea cu locuințe de serviciu.

Prin Hotărârea Guvernului nr. 162 din 17 martie 2017, Guvernul a decis asupra schimbării destinației terenurilor propuse parteneriatului public–privat, fapt pentru care se propune includerea acestora în Hotărârea Guvernului nr. 419 din 18 iunie 2012 și inițierea parteneriatului public-privat.

Totodată, prin propunerea bunurilor imobile parteneriatului public–privat va fi îmbunătățită și sporită protecția socială a polițiștilor cît și a membrilor familiilor lor, întrucât va fi exclusă problema privind lipsa spaţiilor locative pentru angajaţii MAI.

Astfel, se propune amendarea anexei nr.1 la Hotărârea Guvernului nr. 419 din 18 iunie 2012, implicit completarea listei cu terenurile aflate în administrarea Ministerului Afacerilor Interne, gestiunea Departamentului Trupelor de Carabinieri, amplasate în mun. Chișinău, str. Testemiţeanu, 31, numărul cadastral 0100101778, suprafaţa de 1,7473 ha, terenului cu numărul cadastral 0100101572, suprafaţa de 5,7004 ha și construcția nefinalizată cu numărul cadastral 0100101572.12, suprafața 654 m.p.

În acest aspect relevăm că, pe terenul cu numărul cadastral 0100101778, cu suprafața de 1,7473 ha, sunt amplasate 6 clădiri care au un grad sporit de uzură, exploatarea lor imposibilă, iar restabilirea economică irațională, fapt pentru care expertiza în construcții efectuată recomandă demolarea lor.

Construcția cazărmii nefinisate s-a început în anul 2003, gradul de finisare fiind de 56,9%, numărul cadastral 0100101572.12, suprafața 654,0 m.p.

Implementarea proiectului hotărârii Guvernului nu va necesita cheltuieli financiare.

**Ministru Alexandru JIZDAN**

**Șeful Direcției administrare și**

**politici de dezvoltare Veaceslav ZMEU**

**COORDONAT:**

**Șef cabinetului ministrulu Oleg GANUȘCEAC**

**Șef adjunct al Direcției**

**generale juridice Ludmila ZAPOROJAN**